„BUDAPEST BANK BUDAPESTÉRT” ALAPÍTVÁNY

1138 Budapest Váci út 193.

# TARTALMI BESZÁMOLÓ

# AZ ALAPÍTVÁNY 2013. ÉVI KÖZHASZNÚ TEVÉKENYSÉGÉRŐL

Az Alapítvány a Fővárosi Bíróság által 1991. április 26-án 1596 sorszám alatt nyilvántartásba vett és azóta folyamatosan működő nonprofit szervezet, melyet a Fővárosi Bíróság a 11.Pk. 65.771/96/24 sz. végzésével 2004. január 15-én közhasznúsági fokozatba sorolt.

Az Alapítvány működési tevékenysége, tartós közérdekű célja:

pályázatok kiírása útján támogatóként hozzájárulni, kizárólag a Főváros és lakói szellemi, kulturális, művészeti értékeinek gyarapításához, az esélyegyenlőség, az életminőség javításához, részt venni:

* a főváros épített és természeti értékeinek, műemlékeinek megőrzése, a kulturális örökség megóvása védelmében;
* a kultúra, a szellemi élet, a művészet bármely területe színvonalának emelésében;
* a nevelés, a képességfejlesztés, az ismeretterjesztés segítésében;
* a szociálisan vagy egészségileg hátrányos helyzetű rétegek életminőségének, esélyegyenlőségének javításában;
* egészségügy színvonalának, az egészséges életmód közösségi feltételeinek, a rehabilitációs tevékenység eredményességének segítésén fáradozók tevékenységében.

Az Alapítvány az Alapító Okiratban foglaltak szerinti célját, közhasznú tevékenységét a pályázók támogatása révén, részben az alaptőke hozamának felhasználásával, részben az e célra kapott adományokkal valósítja meg.

A 2013. januárjában közzétett pályázati kiírások alapján az Alapítványhoz 1144 pályázat érkezett; a pályázók 74 %-a nonprofit szervezet, 5 %-a egyéb szervezet, 21%-a magánszemély volt. A kért támogatási összeg összesen közel 622 millió Ft-ot tett ki, mely messze meghaladja az Alapítvány rendelkezésére álló financiális keretet.

A Kuratórium közhasznú felhasználásként, összesen **76 pályázót – 52 nonprofit szervezetet, 13 magánszemélyt, 6 műemlék jellegű épületet és 5 egyéb szervezetet - részesített összesen 20.050 millió forint vissza nem térítendő támogatásban.**

A korábbi évekhez hasonlóan idén tavasszal is jelentős támogatáshoz jutottak az egészségmegőrzést, a fogyatékkal élőket, a hátrányos helyzetű rétegeket segítő, valamint az épített és kulturális örökség megóvása érdekében, illetve a művészeti- és szellemi élet területén tevékenykedő pályázók.

Az alapítvány kuratóriuma az egészségmegőrzés, a fogyatékkal élők és az egészségileg és szociálisan hátrányos helyzetű rétegek segítése érdekében tevékenykedő **20 pályázónak 5,95 millió** forint támogatást juttatott. A főváros épített értékeinek megóvását segítő kezdeményezések, építészeti, helytörténeti kiadványok, rendezvények megvalósításában részt vevő **19 pályázónak 5.15 millió** Ft-ot, míg a szellemi élet, a kultúra területéről pályázó **20 nyertesnek 4.95 millió Ft-**ot ítélt oda. A különböző alkotó- és előadó-művészeti ágakban **17 pályázót 4 millió forint** támogatásban részesített a kuratórium.

**Az alapítvány az elmúlt 22 év során 2950 pályázót részesített több mint 730 millió forint vissza nem térítendő támogatásban.**

A Kuratórium a pályázatok értékelésénél, a támogatások odaítélésénél kiemelten fontos szempontként érvényesítette azt az elvet, hogy a támogatás egyfelől a fővároshoz kapcsolódó **értékteremtés,** másfelől a **szociális rászorultság** kritériumait testesítse meg, és **közösségi célokat** szolgáljon.

A támogatás jellege egyszeri, vissza nem térítendő pénzbeni juttatás, mely támogatásnak nem feltétele a pályázati cél megvalósításához saját forrás megléte. A pályázati cél/tevékenység megvalósítását követően, de maximum egy éven belül, a pályázóknak – pénzügyi és tartalmi beszámolóval, az Alapítvány honlapján közzétett szabályok szerint - el kell számolniuk a támogatás felhasználásról. Az összegek felhasználását az Alapítványi Iroda vezetője a gyakorlatban is figyelemmel kíséri, mely a Támogatott (Pályázó) és a Támogató (Alapítvány) jó kapcsolatára épül.

Az Alapítvány közhasznú tevékenységének része az általa támogatott pályázók, illetve munkájuk megismerése és elismerése. Ezért az alapítóval közösen, évente két rendezvény keretén belül – a média nyilvánosságával – **ünnepélyes keretek között rendezzük meg a nyertes pályázók fogadását**, ahol mód nyílik szakmai eszmecserére, a Kuratórium tagjaival és a Bank felső vezetőivel, illetve a Főpolgármesterrel vagy helyettesével történő találkozásra is.

**Az Alapítvány 2013. évi**

- *nyitó vagyona*: **120.555.000,- Ft**

-*Bevétele adományokból*: **20.000.000,- Ft**, *kamatbevétele*: **6.174.000,-** Ft, egyéb: **200.000 Ft,** összesen: **26.274.000 Ft**

**-** *Közhasznú felhasználása***: 20.050.000 Ft (**pályázók támogatása)

**-** 2012. december 31-én az Alapítvány **saját vagyona**: **126.270.000,- Ft**.

Az Alapítvány közhasznú céljának megvalósítását 2013. évben tartós adományként az alapító **Budapest Bank Zrt.** 20.000.000,- Ft-tal segítette, melyért köszönetünket fejezzük ki. Az Alapítvány az adományt teljes mértékben - közhasznú célként - a pályázók támogatására fordította.

2013. évben az Alapítvány:

● központi költségvetési szervtől, elkülönített állami pénzalapból, önkormányzatoktól, Európai Uniós Alapból támogatást nem kapott;

● SZJA 1%-ból bevétele nem volt, vállalkozási bevételei nem voltak, ekként ilyen címeken költségei nem merültek fel;

● tisztségviselői munkabért, tiszteletdíjat és/vagy egyéb pénzbeli vagy természetbeni juttatást nem kaptak, tevékenységüket az alapítás óta, így 2013. évben is térítés nélkül látták el.

● Az Alapítványnak köztartozása nem volt és nincs.

Az Alapítvány Kuratóriuma és Felügyelő Bizottsága az Alapító Okiratban meghatározottak szerint ülésezett.

**Az Alapítvány büszke arra, hogy hézagpótló és sokszegmensű közhasznú tevékenysége révén 2013. évben is olyan fővárosi célokért tevékenykedő szervezetek, magánszemélyek munkáját támogatta, akik/amelyek a Főváros és lakói szellemi felemelkedését, közérzetének javítását, a szociálisan és egészségileg hátrányos helyzetű rétegek felzárkóztatásának elősegítését, a színvonalas kultúra felkarolását, közvetítését, a szellemi és kulturális értékek megőrzését, közreadását szolgálták, szolgálják.**

A közhasznú működéssel összefüggő további információk az Alapítvány székhelyén hozzáférhetők, illetve éves jelentései, pályázati tudnivalói a Budapest Bank honlapján az alábbi linken elérhetők: www.budapestbank.hu/info/alapitvanyok/index.php

Az éves pénzügyi és tartami beszámolót tartalmazó közhasznúsági jelentést, annak részleteit és könyvelési, bizonylati alátámasztását az érvényes jogszabályok alapján a Felügyelő Bizottság 2014. március 28-ai, és a Kuratórium 2014. március 31-ei ülésén felülvizsgálta és elfogadta, mivel megfelelő bizonyosságot szerzett arról, hogy az éves jelentés a vonatkozó jogszabályok és a számviteli elvek szerint készült el, a vagyoni és pénzügyi helyzetről valós képet ad, és a pénzügyi beszámoló a tartalmi beszámoló adataival összhangban van.

Budapest, 2014. év május hónap 27. napján

## Ráday Mihály

a Kuratórium társelnöke